ประกันภัยลดเบี้ย50% เยียวยาลูกค้าถูกหลอก
ประกันออกมาตรการเยียวยา ลดเบี้ยให้ 50% ลูกค้าถูกโบรกเกอร์เถื่อนหลอก
11 เม.ย. 2558

โดย...ทีมข่าวโพสต์ทูเดย์
ประกันออกมาตรการเยียวยา ลดเบี้ยให้ 50% ลูกค้าถูกโบรกเกอร์เถื่อนหลอก 
นายอานนท์ วังวสุ นายกสมาคมประกันวินาศภัยไทย เปิดเผยว่า ทางสมาคมได้ออกมาตรการเยียวยาให้กับผู้เสียหายจากการหลอกลวงขายประกันของนายหน้าประกันวินาศภัยเถื่อนที่ฉ้อโกงประชาชน โดยผู้เสียหายที่มีความต้องการจะทำประกันภัยรถยนต์ต่อ บริษัทประกันภัยจะลดเบี้ยให้ 50% 
้ทั้งนี้ ผู้เสียหายต้องแจ้งความร้องทุกข์กับกองปราบปราม หรือร้องเรียนต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) โดยนำหลักฐานมาแสดงต่อบริษัทประกันภัยเพื่อทำประกันภัยใหม่ และผู้เสียหายต้องมีการชำระค่าเบี้ยให้กับนายหน้าประกันวินาศภัยที่ฉ้อโกงไปแล้ว โดยนำหลักฐานการชำระเงินมาแสดงกับบริษัทประกันภัย
“ตอนนี้สมาคมสืบทราบมาว่า ตอนนี้ยังมีกรณีฉ้อโกงอย่างนี้เกิดขึ้นอีก 6 ราย ซึ่งทำลักษณะเหมือนกับบริษัท บิ๊ก อิน ชัวร์ กรุ๊ป และได้มีผู้เสียหายไปแจ้งความดำเนินคดีแล้ว รอเพียงเจ้าหน้าที่รวบรวมหลักฐานเพื่อดำเนินคดีอยู่เท่านั้น คาดว่าหลังสงกรานต์จะมีความคืบหน้า โดยทางสมาคมยืนยันว่าจะดูแลคดีนี้ให้ถึงที่สุด เพราะไม่อยากให้เกิดเหตุการณ์แบบนี้ขึ้นอีก ซึ่งทางคณะรักษาความสงบแห่งชาติ หรือ คสช.ก็ให้ความสนใจในคดีนี้ด้วย” นายอานนท์ กล่าว
นายประเวช องอาจสิทธิกุล เลขาธิการ คปภ. กล่าวว่า ปัจจุบันประชาชนเล็งเห็นถึงความสำคัญของการทำประกันภัยเพิ่มมากขึ้น ในขณะเดียวกันกลุ่มมิจฉาชีพก็ฉวยโอกาสหลอกลวง โดยใช้วิธีเสนอค่าเบี้ยประกันภัยราคาถูก และข้อเสนอต่างๆ ที่จูงใจเกินจริงทำให้ประชาชนหลงเชื่อ จึงควรเลือกซื้อประกันภัยกับตัวแทน/นายหน้าประกันภัยที่มีใบอนุญาตเท่านั้น โดยสามารถขอดูใบอนุญาตและตรวจสอบสถานะใบอนุญาตได้ที่เว็บไซต์ www.oic.or.th